pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-สธ.ส่งทีมแพทย์ฉุกเฉินและทีมเยียวยาสุขภาพจาก ดูแลผู้ประสบภัยจากเหตุดินถล่มที่ จ.น่าน
วันอาทิตย์ที่ 29 กรกฎาคม 2561
สธ.ส่งทีมแพทย์ฉุกเฉินและทีมเยียวยาสุขภาพจาก ดูแลผู้ประสบภัยจากเหตุดินถล่มที่ จ.น่าน
กระทรวงสาธารณสุข ส่งทีมแพทย์ พยาบาล นักสุขภาพจิต และสหวิชาชีพ จากโรงพยาบาลบ่อเกลือ โรงพยาบาลสมเด็จพระยุพราชปัวและสํานักงานสาธารณสุขอําเภอ ช่วยเหลือประชาชนจากเหตุดินถล่มที่ จ.น่าน
นายแพทย์โอภาส การย์กวินพงศ์ รองปลัดกระทรวงสาธารณสุข และโฆษกกระทรวงสาธารณสุข ให้สัมภาษณ์ว่า ศาสตราจารย์คลินิก เกียรติคุณ นายแพทย์ปิยะสกล สกลสัตยาทร รัฐมนตรีว่าการกระทรวงสาธารณสุข และนายแพทย์เจษฎา โชคดํารงสุข ปลัดกระทรวงสาธารณสุข มีความห่วงใยประชาชนที่ประสบภัยพิบัติดินถล่มที่ อ.บ่อเกลือ จ.น่าน ได้สั่งการให้โรงพยาบาลบ่อเกลือ สํานักงานสาธารณสุขอําเภอบ่อเกลือ ส่งทีมแพทย์ พยาบาล นักสุขภาพจิต และสหวิชาชีพ บูรณาการทํางานร่วมกับหน่วยงานในพื้นที่ ทหารพราน ประชาชน ภายใต้การบัญชาการของนายอําเภอบ่อเกลือ เข้าช่วยเหลือประชาชนในพื้นที่ที่ประสบเหตุดินถล่มทับบ้านเรือนประชาชน
โดยทีมจากโรงพยาบาลบ่อเกลือ ทีมเยียวยาสุขภาพจิต ( MCATT ) จากโรงพยาบาลสมเด็จพระยุพราชปัวและสํานักงานสาธารณสุขอําเภอบ่อเกลือ เดินทางเข้าพื้นที่เกิดเหตุ ตั้งหน่วยแพทย์เคลื่อนที่ ณ ศูนย์พักพิงชั่วคราวโรงเรียนบ้านสว้า เบื้องต้นพบผู้บาดเจ็บ 5 ราย ได้รับการดูแลรักษาแล้ว ส่วนผู้เสียชีวิตพบ 8 ราย ได้นํามาชันสูตรและเก็บศพไว้ที่โรงพยาบาลบ่อเกลือ นอกจากนี้ทีมเยียวยาสุขภาพจิต ( MCATT ) จากโรงพยาบาลสมเด็จพระยุพราชปัว ได้เข้าไปดูแลประเมินสภาพจิตใจ และเฝ้าระวังเรื่องอุปาทานหมู่
อย่างไรก็ตาม ในพื้นที่ยังมีฝนตก ไฟดับ และดินถล่มทางเข้าหมู่บ้าน ได้กําชับให้ เจ้าหน้าที่ใช้ความระมัดระวังเหตุดินถล่มซ้ํา และติดตามสถานการณ์อย่างใกล้ชิด พร้อมได้สั่งการให้โรงพยาบาลสมเด็จพระยุพราชปัวและโรงพยาบาลน่าน พร้อมเตรียมทีมรักษาและทีมเยียวยาด้านจิตใจพร้อมสนับสนุนทันที
************************************* 29 กรกฎาคม 2561
รัฐบาลไทย-ข่าวทำเนียบรัฐบาล-จุรินทร์ นำ “พาณิชย์ ส่ง “คาราวานรถพุ่มพวง” ธงฟ้าเคลื่อนที่ บริการถึงหน้าบ้าน ช่วยประชาชน ฝ่าภัยโควิด-19
วันพุธที่ 25 มีนาคม 2563
จุรินทร์ นํา “พาณิชย์ ส่ง “คาราวานรถพุ่มพวง” ธงฟ้าเคลื่อนที่ บริการถึงหน้าบ้าน ช่วยประชาชน ฝ่าภัยโควิด-19
วันพุธที่ 25 มีนาคม 2563  เวลา 08.30 น. นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์  ตรวจความพร้อมสินค้าในรถคาราวานธงฟ้า ฝ่าภัย COVID-19  หรือรถพุ่มพวง ก่อนออกไปให้บริการกับประชาชนที่อาศัยอยู่ในบ้านพัก
รัฐมนตรีว่าการกระทรวงพาณิชย์ กล่าวภายหลังการตรวจสินค้าในรถคาราวานว่า โครงการ คาราวานธงฟ้าฝ่าภัย COVID ซึ่งจะเป็นรถที่เรียกว่า รถพุ่มพวง ที่เข้าร่วมโครงการกับกรมการค้าภายใน ของกระทรวงพาณิชย์ที่จะนําสินค้าราคาประหยัด 7 รายการด้วยกันเบื้องต้น สําหรับสินค้าที่จะมีในรถพุ่มพวงมี 7 รายการเบื้องต้น ประกอบด้วย ข้าวสาร ไข่เป็ด ไข่ไก่ น้ํามันปาล์ม บะหมี่กึ่งสําเร็จรูป ปลากระป๋อง และเจลล้างมือ ในราคาประหยัดเพื่อขายในเขตกรุงเทพฯ และปริมณฑลในช่วงที่มีคําสั่งจาก กรุงเทพมหานคร และ 5 จังหวัดในช่วงที่ผ่านมา เพื่อไปให้บริการถึงหมู่บ้านและชุมชน โครงการนี้ประกอบด้วยรถพุ่มพวง 200 คัน หากพบว่ายังไม่เพียงพอ ทางกรมการค้าภายในก็จะพิจารณาเพิ่มจํานวนต่อไป โดยจะมีการติดตามความต้องการสินค้าเป็นรายวันด้วย
โครงการดังกล่าวหวังจะเป็นการช่วยเสริมจากระบบตลาดปกติ ซึ่งปัจจุบันได้มีการปรับรูปแบบการขายแบบออฟไลน์ หรือการขายหน้าร้าน ไปเป็นการขายในระบบออนไลน์ และระบบส่งถึงบ้าน (ดิลิเวอรี่) มากขึ้น ซึ่งกระทรวงพาณิชย์ ก็ส่งเสริมการขายดังกล่าวให้มีการขายในระบบดิลิเวอร์รี่มากขึ้น
โดยในวันพรุ่งนี้ (26 มี.ค.) กระทรวงพาณิชย์จะได้เชิญผู้ประกอบธุรกิจที่เกี่ยวข้องทั้งหมด ทั้งในส่วนที่ขายหน้าร้าน ในส่วนการขายออนไลน์ ในส่วนผู้ให้บริการดิลิเวอรี่ อาทิ ไลน์แมน ลาลามูฟ ฟูดแพนด้า แกร๊บ รวมทั้งผู้ประกอบการซุปเปอร์มาร์เก็ต สมาร์ทโชว์ห่วย มาหารือถึงปัญหาอุปสรรคใด ที่ต้องการให้กระทรวงพาณิชย์ได้เข้าไปส่งเสริม สนับสนุน หรือช่วยแก้ปัญหาให้ ทั้งนี้เพื่อที่จะให้ผู้บริโภคในภาวะวิกฤติโควิด และอาจมีมาตรการเข้มข้นขึ้นเรื่อยๆ อาจทําให้ประชาชนต้องอยู่บ้าน ให้ได้รับบริการอย่างดีที่สุด ทั่วถึงที่สุดเท่าที่จะทําได้ โดยพรุ่งนี้จะได้มีคําตอบตามมาเพิ่มเติมอีกครั้ง
“ขณะนี้ทราบว่าผู้ประกอบการหลายบริษัทที่ให้บริการแบบดิลิเวอรี่ได้เพิ่มกําลังคนในการให้บริการแล้ว ถือว่าสอดคล้องกับสถานการณ์ โดยในการพูดคุยวันพรุ่งนี้ กระทรวงพาณิชย์จะรับฟังปัญหาอุปสรรค รวมถึงจะช่วยประสานการทํางานกับกระทรวงอื่นให้ด้วย ทั้งนี้เพื่อให้ประชาชนได้รับบริการที่ดีที่สุดเท่าที่จะทําได้” นายจุรินทร์กล่าว
รัฐบาลไทย-ข่าวทำเนียบรัฐบาล-รมว.พม. กำชับบ้านมิตรไมตรี กรุงเทพมหานคร เร่งช่วยเหลือกลุ่มคนไร้ที่พึ่งและคนขอทานกลุ่มใหม่ แถวย่านเยาวราช กทม. พร้อมฟื้นฟูและพัฒนาคุณภาพชีวิต เพื่อกลับคืนสู่สังคม
วันพุธที่ 1 พฤศจิกายน 2560
รมว.พม. กําชับบ้านมิตรไมตรี กรุงเทพมหานคร เร่งช่วยเหลือกลุ่มคนไร้ที่พึ่งและคนขอทานกลุ่มใหม่ แถวย่านเยาวราช กทม. พร้อมฟื้นฟูและพัฒนาคุณภาพชีวิต เพื่อกลับคืนสู่สังคม
รมว.พม. กําชับบ้านมิตรไมตรี กรุงเทพมหานคร เร่งช่วยเหลือกลุ่มคนไร้ที่พึ่งและคนขอทานกลุ่มใหม่ แถวย่านเยาวราช กทม. พร้อมฟื้นฟูและพัฒนาคุณภาพชีวิต เพื่อกลับคืนสู่สังคม
วันนี้ (1 พ.ย. 60) เวลา 08.00 น. ที่กระทรวงการพัฒนาสังคมและความมั่นคงของมนุษย์ สะพานขาว กรุงเทพฯ นายณรงค์ คงคํา โฆษกกระทรวงการพัฒนาสังคมและความมั่นคงของมนุษย์ เปิดเผยว่าพลตํารวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เปิดเผยภายหลังการประชุมศูนย์ปฏิบัติการกระทรวงการพัฒนาสังคมและความมั่นคงของมนุษย์ (ศปก.พม.) ครั้งที่ 744/2557-2560 เพื่อรับทราบปัญหาทางสังคมต่างๆ ที่เกิดขึ้นประจําวัน พร้อมหาแนวทางป้องกันและแก้ไขปัญหาดังกล่าวร่วมกับหน่วยงานที่เกี่ยวข้อง ว่า จากกรณีมีผู้พบเห็น กลุ่มคนไร้ที่พึ่งและคนขอทาน จํานวน 6 ราย แถวย่านเยาวราช กรุงเทพมหานคร นั้น ตนได้กําชับให้กรมพัฒนาสังคมและสวัสดิการ (พส.) และหน่วยงานที่เกี่ยวข้อง ลงพื้นที่เพื่อเร่งตรวจสอบข้อเท็จจริงและให้การช่วยเหลือในเบื้องต้น ตามภารกิจของกระทรวง พม. ทั้งนี้ ตนได้รับรายงานว่า บ้านมิตรไมตรี กรุงเทพมหานคร สังกัด พส. ร่วมกับ สถานีตํารวจนครบาลพลับพลาไชย 2 (สน.พลับพลาไชย 2) ได้ลงพื้นที่ย่านเยาวราช เมื่อวันอังคารที่ 31 ตุลาคมที่ผ่านมา ซึ่งภายหลังตรวจสอบข้อเท็จจริง พบว่า กลุ่มคนไร้ที่พึ่งและคนขอทานทั้ง 6 ราย แบ่งเป็น 1) คนไร้ที่พึ่ง จํานวน 5 ราย เป็นชาย จํานวน 4 ราย และหญิง จํานวน 1 ราย และ 2) คนขอทาน เป็นชาย จํานวน 1 ราย ซึ่งทั้งหมดเป็นคนไทยและเป็นกลุ่มคนไร้ที่พึ่งและคนขอทานกลุ่มใหม่ที่มาใช้ชีวิตในที่สาธารณะ จึงยังไม่อยู่ในระบบข้อมูลการจัดระเบียบของ พส. ทั้งนี้ เพื่อให้การดําเนินการช่วยเหลือเป็นไปอย่างมีประสิทธิภาพ จําเป็นต้องอาศัยการสืบค้นสถานที่มาและกระบวนการย้ายพื้นที่ของกลุ่มดังกล่าว โดยบ้านมิตรไมตรี กรุงเทพมหานคร และ สน.พลับพลาไชย 2 ได้วางแผนร่วมกัน เพื่อดําเนินการสํารวจพื้นที่ดังกล่าวเป็นระยะต่อไป ซึ่งขณะนี้ บ้านมิตรไมตรี กรุงเทพมหานคร ได้รับกลุ่มคนไร้ที่พึ่งและคนขอทานทั้งหมด เข้ามาอยู่ในความดูแลชั่วคราวเป็นที่เรียบร้อยแล้ว เพื่อให้ความช่วยเหลือในการฟื้นฟูและพัฒนาคุณภาพชีวิตให้สามารถกลับคืนสู่สังคมต่อไป
พลตํารวจเอก อดุลย์กล่าวต่อไปว่า สําหรับกรณีเจ้าหน้าที่ตํารวจเข้าจับกุมชายหญิงวัย 45 ปี และหนุ่มวัย 18 ปี ซึ่งเป็นแม่-ลูก ชาวกัมพูชา ออกตระเวนขอทานที่บริเวณตลาดแห่งหนึ่ง ย่านบางเขน กรุงเทพมหานคร และภายหลังการตรวจสอบข้อเท็จจริงพบว่า ชาวต่างด้าวทั้ง 2 คน ได้หลบหนีเข้าเมืองโดยผิดกฎหมาย เพื่อร่วมกันออกตระเวนขอทานตามสถานที่ต่างๆ นั้น ตนได้กําชับให้กรมพัฒนาสังคมและสวัสดิการ (พส.) และหน่วยงานที่เกี่ยวข้อง ลงพื้นที่เพื่อเร่งตรวจสอบข้อเท็จจริงและ ดําเนินการในส่วนที่เกี่ยวข้องกับภารกิจของกระทรวง พม. ทั้งนี้ บ้านมิตรไมตรี กรุงเทพมหานคร สังกัด พส. ได้ร่วมกับ สถานีตํารวจนครบาลโคกคราม (สน. โคกคราม) ลงพื้นที่ตรวจสอบข้อเท็จจริงและควบคุมตัวขอทานต่างด้าวทั้ง 2 แม่-ลูก ที่ สน.โคกคราม เป็นที่เรียบร้อยแล้ว เพื่อดําเนินคดีตามกฎหมายและเตรียมส่งตัวกลับประเทศต้นทางต่อไป
รัฐบาลไทย-ข่าวทำเนียบรัฐบาล-รมช.มนัญญาร่วม อย. รับฟังเสียงกำหนดค่า อาหารที่มีสารพิษตกค้าง
วันอังคารที่ 9 มิถุนายน 2563
รมช.มนัญญาร่วม อย. รับฟังเสียงกําหนดค่า อาหารที่มีสารพิษตกค้าง
รมช.มนัญญาร่วม อย. รับฟังเสียงกําหนดค่า อาหารที่มีสารพิษตกค้าง หลังแบน2สาร ให้รอบด้าน
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ ประธานประชุมหารือ (ร่าง) ประกาศกระทรวงสาธารณสุข (ฉบับที่ ....) พ.ศ.....ออกตามความในพระราชบัญญัติอาหาร พ.ศ. 2563 เรื่อง อาหารที่มีสารพิษตกค้าง (ฉบับที่ 3) พร้อมด้วย นางสาวอิงอร ปัญญากิจ รองอธิบดีกรมวิชาการเกษตร ร่วมกับ
สภาอุตสาหกรรมแห่งประเทศไทยและสภาหอการค้าไทย ณ สํานักงานคณะกรรมการอาหารและยา
รัฐมนตรีช่วยว่าการกระทรวงเกษตรและสหกรณ์ เปิดเผยหลังการการประชุมหารือ ตามที่ประกาศกระทรวงอุตสาหกรรมกําหนดให้พาราควอตและคลอร์ไพริฟอสเป็นวัตถุอันตรายชนิดที่ 4 ตั้งแต่วันที่ 1 มิถุนายน 2563 ดังนั้น สํานักงานคณะกรรมการอาหารและยา จึงต้องปรับปรุงประกาศกระทรวงสาธารณสุขว่าด้วยเรื่อง อาหารที่มีสารพิษตกค้าง ให้สอดคล้องกับประกาศฯ ดังกล่าว เพื่อความปลอดภัยของผู้บริโภค ต่อไป
กลุ่มโฆษกและวิเคราะห์ข่าว
กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02 281 0859 ต่อ 137
แฟกส์ 02 2822871
รัฐบาลไทย-ข่าวทำเนียบรัฐบาล-สช. ตั้งจุดตรวจคัดกรองสำหรับบุคลากร และประชาชนทั่วไปที่มาติดต่อราชการ ป้องกันการแพร่ระบาดของโรค COVID-19 [กระทรวงศึกษาธิการ]
วันอังคารที่ 24 มีนาคม 2563
สช. ตั้งจุดตรวจคัดกรองสําหรับบุคลากร และประชาชนทั่วไปที่มาติดต่อราชการ ป้องกันการแพร่ระบาดของโรค COVID-19 [กระทรวงศึกษาธิการ]
สช. ตั้งจุดตรวจคัดกรองสําหรับบุคลากร และประชาชนทั่วไปที่มาติดต่อราชการ ป้องกันการแพร่ระบาดของโรค COVID-19
สํานักงานคณะกรรมการส่งเสริมการศึกษาเอกชน ตั้งจุดตรวจคัดกรองหน้าอาคาร สช. ตรวจวัดอุณหภูมิทางร่างกาย ในทุกทางเข้า-ออกของอาคาร เพื่อสกัดกั้นการแพร่กระจายและคัดกรอง ป้องกันการแพร่ระบาดของโรคติดเชื้อไวรัสโคโรน่า (COVID-19)โดยทําการตรวจวัดอุณหภูมิทางร่างกาย บุคลากร และประชาชนทั่วไปที่มาติดต่อราชการทุกครั้งที่เข้า-ออกอาคาร หากพบว่าบุคลากรคนใดที่มีไข้สูงเกินกว่า 37.5 องศาเซลเชียส ได้ให้กลับบ้านเพื่อเฝ้าระวังตนเอง เป็นเวลา 14 วัน โดยไม่ถือเป็นวันลา และปฏิบัติตนตามแนวทางของกระทรวงสาธารณสุขอย่างเคร่งครัด พร้อมทั้งรายงานอาการ ให้ผู้บังคับบัญชาทราบ และได้ดําเนินการตามประกาศกระทรวงศึกษาธิการอื่น ๆ อีก ดังนี้
1. บุคลากร สช. ทุกคน ติดป้ายแสดงตนตลอดเวลาปฏิบัติงาน
สําหรับผู้เข้ามาติดต่อราชการต้องแลกบัตรประจําตัวประชาชน หรือบัตรที่ทางราชการออกให้ ทุกครั้ง
2. ให้ข้าราชการ สช. จํานวน 8 ราย ที่เข้ารับการอบรมตามโครงการอบรมพัฒนาข้าราชการครูบรรจุใหม่ หลักสูตร “การเป็นข้าราชการที่ดี” รุ่นที่ 1 ประจําปีงบประมาณ พ.ศ. 2563 จํานวน 96 คน เมื่อวันที่ 5-14 มีนาคม 2563 รวมทั้งเจ้าหน้าที่ที่รับผิดชอบและปฏิบัติงานในช่วงวันดังกล่าว หยุดปฏิบัติราชการ และเฝ้าระวังตนเอง เป็นเวลา 14 วัน
3. มอบหมายงานให้บุคลากร สช. ปฏิบัติงานที่บ้านตามความเหมาะสม และส่งเสริมให้ใช้ระบบอินเตอร์เน็ต เช่น ประชุมทางไกล เป็นต้น โดยเปิดเครื่องมือสื่อสารเพื่อให้สามารถติดต่อได้ตลอดเวลา และให้ทุกหน่วยงาน หน่วยงานทางการศึกษา ในสังกัดกระทรวงศึกษาธิการ จัดบุคลากรหมุนเวียน สลับวันทํางาน วันเว้นวัน ยกเว้นผู้บริหารระดับสูง ระดับตัน อํานวยการระดับสูง ระดับต้น และประเภทวิชาการชํานาญการพิเศษ ประเภททั่วไป ระดับอาวุโส (ที่เป็นหัวหน้ากลุ่ม/ฝ่าย/งาน) รวมถึงประเภทวิชาการ ระดับเชี่ยวชาญ และระดับทรงคุณวุฒิ รวมทั้งแม่บ้าน นักการภารโรง รปภ. ให้มาปฏิบัติงานตามปกติ
4. ดําเนินการฉีดพ่นน้ํายาฆ่าเชื้อที่มีคุณภาพ และทําความสะอาดพื้นที่ทั้งภายในและภายนอกอาคาร ทุก 30 วัน
6. จัดให้มีแอลกอฮอล์เจล ทุกจุดเข้าออกอาคาร ห้องประชุม สํานักงาน สถานที่ปฏิบัติงาน
7. การจัดประชุม อบรม สัมมนา ให้ใส่หน้ากากอนามัย และจัดให้นั่งห่างกันไม่น้อยกว่า 1 เมตร รวมทั้งให้ดําเนินการตามมาตรการของกระทรวงสาธารณสุข อย่างเคร่งครัด
พร้อมกันนี้ ได้ประชาสัมพันธ์ให้บุคลากรทราบถึงมาตรการการป้องกันตนจาก โรคติดเชื้อไวรัสโคโรน่า (COVID-19)และการหลีกเลี่ยงจุดเสี่ยง และประกาศสําคัญ ๆ ที่เกี่ยวข้องกับการดําเนินชีวิตประจําวัน เพื่อป้องกันการติดเชื้อโรคติดเชื้อไวรัสโคโรน่า (COVID-19)
รัฐบาลไทย-ข่าวทำเนียบรัฐบาล-อนุมัติ ไม้มี ค่าเป็นหลักประกันทางธุรกิจได้
วันศุกร์ที่ 3 สิงหาคม 2561
อนุมัติ ไม้มี ค่าเป็นหลักประกันทางธุรกิจได้
ฐบาลอนุมัติร่างกฎกระทรวงกําหนดให้ไม้ยืนต้นที่มีมูลค่าทางเศรษฐกิจ เป็นทรัพย์สินที่สามารถใช้เป็นหลักประกันทางธุรกิจได้ เช่น ใช้ค้ําประกันในการยื่นขอสินเชื่อ โดยจะต้องเป็นต้นไม้ตามที่ระบุไว้ใน พ.ร.บ.สวนป่า ปี 2558 เช่น ไม้สัก พะยูง ประดู่ป่า มะค่าโมง
พฤหัสบดีที่ 2 ส.ค.61
อนุมัติ ไม้มีค่าเป็นหลักประกันทางธุรกิจได้
ต่อจากนี้ไป ขอเชิญรับฟังไทยคู่ฟ้า ครับ
รัฐบาลอนุมัติร่างกฎกระทรวงกําหนดให้ไม้ยืนต้นที่มีมูลค่าทางเศรษฐกิจ เป็นทรัพย์สินที่สามารถใช้เป็นหลักประกันทางธุรกิจได้ เช่น ใช้ค้ําประกันในการยื่นขอสินเชื่อ โดยจะต้องเป็นต้นไม้ตามที่ระบุไว้ใน พ.ร.บ.สวนป่า ปี 2558 เช่น ไม้สัก พะยูง ประดู่ป่า มะค่าโมง ตะเคียนทอง กัลปพฤกษ์ ราชพฤกษ์ เหลืองปรีดียาธร มะหาด มะขามป้อม จามจุรี พลับพลา กันเกรา กฤษณา เทพทาโร ฝาง และไผ่ทุกชนิด เป็นต้น นอกจากนี้ ยังให้เจ้าของที่ดินสามารถใช้ประโยชน์จากไม้มีค่าที่ปลูกในที่ดินของตนอย่างถูกต้องตามกฎหมาย ซึ่งนอกจากจะช่วยให้ประชาชนได้รับสิทธิประโยชน์ทางการเงินและมีรายได้เพิ่มขึ้นแล้ว ยังช่วยเพิ่มพื้นที่สีเขียวให้กับประเทศไทยอีกด้วย
ร่วมเดินหน้าประเทศไทย กับสํานักโฆษก สํานักเลขาธิการนายกรัฐมนตรี
รัฐบาลไทย-ข่าวทำเนียบรัฐบาล-รมว.ยุติธรรม รับเรื่อง การเสนอแนวทางการแก้ไขปัญหาการลงโทษผู้กระทำผิดทางเพศ จากสมาชิกสภาผู้แทนราษฎร พรรคพลังประชารัฐ และกลุ่มนักวิชาการอาชญาวิทยา
วันอังคารที่ 19 พฤษภาคม 2563
รมว.ยุติธรรม รับเรื่อง การเสนอแนวทางการแก้ไขปัญหาการลงโทษผู้กระทําผิดทางเพศ จากสมาชิกสภาผู้แทนราษฎร พรรคพลังประชารัฐ และกลุ่มนักวิชาการอาชญาวิทยา
รมว.ยุติธรรม รับเรื่อง การเสนอแนวทางการแก้ไขปัญหาการลงโทษผู้กระทําผิดทางเพศจากสมาชิกสภาผู้แทนราษฎร พรรคพลังประชารัฐ และกลุ่มนักวิชาการอาชญาวิทยา
ในวันจันทร์ที่ ๑๘ พฤษภาคม ๒๕๖๓ เวลา ๑๐.๐๐ น.
ณ ห้องรับรองกระทรวงยุติธรรม ชั้น ๙
อาคารราชบุรีดิเรกฤทธิ์ ศูนย์ราชการเฉลิมพระเกียรติฯ กรุงเทพฯ
นายสมศักดิ์ เทพสุทิน รัฐมนตรีว่าการกระทรวงยุติธรรม
พร้อมด้วย ว่าที่ร้อยตรี ธนกฤต จิตรอารีย์รัตน์ เลขานุการรัฐมนตรีว่าการกระทรวงยุติธรรม
นายสามารถ เจนชัยจิตรวนิช ผู้ช่วยรัฐมนตรีประจํากระทรวงยุติธรรม
พันตํารวจโท พงษ์ธร ธัญญสิริ รองปลัดกระทรวงยุติธรรม
พันตํารวจโท กรวัชร์ ปานประภากร ผู้ตรวจราชการกระทรวงยุติธรรม
และพันตํารวจโท มนตรี บุณยโยธิน รองอธิบดีกรมคุมประพฤติ
รับหนังสือจาก ดร.พัชรินทร์ ซําศิริพงษ์ สมาชิกสภาผู้แทนราษฎร พรรคพลังประชารัฐ
นางสาวกานต์กนิษฐ์ แห้วสันตติ สมาชิกสภาผู้แทนราษฎร พรรคพลังประชารัฐ
และกลุ่มนักวิชาการอาชญาวิทยา
เรื่อง “การเสนอแนวทางการแก้ไขปัญหาการลงโทษผู้กระทําผิดทางเพศ”
จากกรณีปัญหาการล่วงละเมิดทางเพศที่เกิดขึ้นกับเด็กนักเรียนโดยครูและบุคลากรทางการศึกษา
และเด็กนักเรียนหญิงผู้ถูกกระทําด้วยพฤติการณ์ที่ร้ายแรง รวมถึงข่าวของการถูกละเมิดในทุกรูปแบบ
ซึ่งในคดีความผิดทางเพศที่เกิดขึ้นกับเด็กและเยาวชน โดยผู้กระทําเป็นบุคคลที่อยู่ในสถานภาพที่เหนือกว่า
ทําให้เด็กผู้ถูกกระทําต้องตกอยู่ในสถานะแห่งความเสียเปรียบในทุกด้านตั้งแต่เริ่มการดําเนินคดีเข้าสู่กระบวนการยุติธรรม
ผู้เสียหายย่อมต้องได้รับการคุ้มครองดูแลจากหน่วยงานที่เกี่ยวข้องในด้านต่าง ๆ
และในกระบวนการยุติธรรมการดําเนินคดีผู้กระทําความผิดเกี่ยวกับเพศควรมีมาตรการป้องกันแก้ไขที่เป็นรูปธรรม
************************************
รัฐบาลไทย-ข่าวทำเนียบรัฐบาล-วธ. จัดหล่อเทียนพรรษา นำไปถวาย ๑๐ วัด  ในเทศกาลวันอาสาฬหบูชาและเข้าพรรษา ๒๕๖๓
วันจันทร์ที่ 29 มิถุนายน 2563
วธ. จัดหล่อเทียนพรรษา นําไปถวาย ๑๐ วัด  ในเทศกาลวันอาสาฬหบูชาและเข้าพรรษา ๒๕๖๓
วธ. จัดหล่อเทียนพรรษา นําไปถวาย ๑๐ วัด  ในเทศกาลวันอาสาฬหบูชาและเข้าพรรษา ๒๕๖๓
วธ. จัดหล่อเทียนพรรษา นําไปถวาย ๑๐ วัด ในเทศกาลวันอาสาฬหบูชาและเข้าพรรษา ๒๕๖๓
วันที่ ๒๙ มิถุนายน ๒๕๖๓ เวลา ๑๓.๓๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม (รมว.วธ.) เป็นประธานในพิธีเจริญพระพุทธมนต์หล่อเทียนพรรษา งานสัปดาห์ส่งเสริมพระพุทธศาสนาเนื่องในเทศกาลวันอาสาฬหบูชาและเข้าพรรษา พุทธศักราช ๒๕๖๓ พร้อมด้วย นายกิตติพันธ์ พานสุวรรณ อธิบดีกรมการศาสนา ผู้บริหาร ผู้แทนหน่วยงานภายในกระทรวงวัฒนธรรม และองค์กรเครือข่ายทางพระพุทธศาสนา เข้าร่วม ณ บริเวณโถงชั้น ๑ อาคารวัฒนธรรมวิศิษฏ์ กระทรวงวัฒนธรรม เขตห้วยขวาง กรุงเทพมหานคร
นายอิทธิพล กล่าวว่า เนื่องในเทศกาลวันอาสาฬหบูชาและเข้าพรรษา พุทธศักราช ๒๕๖๓ กระทรวงวัฒนธรรม โดยกรมการศาสนา ร่วมกับ คณะสงฆ์กรุงเทพมหานคร หน่วยงานภาครัฐ ภาคเอกชน และองค์กรเครือข่ายทางพระพุทธศาสนา จัดกิจกรรมทางพระพุทธศาสนาขึ้น ระหว่างวันที่ ๒๙ มิถุนายน – ๖ กรกฎาคม ๒๕๖๓ ทั้งในส่วนกลางและส่วนภูมิภาค โดยในส่วนกลาง จัดพิธีเจริญพระพุทธมนต์หล่อเทียนพรรษา และจะได้นําเทียนพรรษาไปถวายวัด ในวันศุกร์ที่ ๓ กรกฎาคม ๒๕๖๓ โดยมีหน่วยงานในกระทรวงวัฒนธรรมเป็นผู้แทนไปร่วมเป็นเจ้าภาพถวายเทียนพรรษา ดังนี้ ๑. กรมการศาสนา ที่วัดพรหมวงศาราม เขตดินแดง และวัดปทุมวนาราม เขตปทุมวัน ๒. กรมศิลปากร ที่วัดมหาธาตุยุวราชรังสฤษฎิ์ เขตพระนคร ๓. กรมส่งเสริมวัฒนธรรม ที่วัดพระราม ๙ กาญจนาภิเษก เขตห้วยขวาง ๔. สํานักงานศิลปวัฒนธรรมร่วมสมัย ที่วัดเทพลีลา เขตบางกะปิ ๕. สถาบันบัณฑิตพัฒนศิลป์ ที่วัดพระเชตุพนวิมลมังคลาราม เขตพระนคร ๖. ศูนย์มานุษยวิทยาสิรินธร (องค์การมหาชน) ที่วัดชัยพฤกษมาลา เขตตลิ่งชัน ๗. ศูนย์คุณธรรม (องค์การมหาชน) ที่วัดเสมียนนารี เขตหลักสี่ ๘. หอภาพยนตร์ (องค์การมหาชน) ที่วัดปากน้ํา เขตภาษีเจริญ ๙. เปรียญธรรมสมาคมแห่งประเทศไทย ที่วัดสามพระยา เขตพระนคร และในการจัดกิจกรรมต่างๆ นั้น ได้ดําเนินการตามข้อปฏิบัติและคําแนะนําการป้องกันควบคุมโรคติดเชื้อไวรัสโคโรนา ๒๐๑๙ (COVID-19) ของกรมควบคุมโรค กระทรวงสาธารณสุข และคําแนะนําเกี่ยวกับเทศกาลประเพณีสงกรานต์ ประเพณีต่างๆ พิธีทางศาสนาในสถานการณ์โรคติดเชื้อไวรัสโคโรนา ๒๐๑๙ (COVID-19) ของกระทรวงวัฒนธรรม
ในส่วนภูมิภาค ได้ร่วมกับสํานักงานวัฒนธรรมจังหวัด จัดกิจกรรมทางพระพุทธศาสนาตามความพร้อมของแต่ละจังหวัด เช่น พิธีหล่อเทียน การแห่เทียนพรรษา การถวายเทียนพรรษา การทําบุญตักบาตร การแสดงพระธรรมเทศนา พิธีเวียนเทียน การปฏิบัติธรรม การประดับธงชาติและธงธรรมจักร การจัดนิทรรศการวันสําคัญทางพระพุทธศาสนา รวมทั้งรณรงค์ให้พุทธศาสนิกชนรักษาศีล ลด ละ เลิก อบายมุข ตลอดพรรษา โดยการจัดกิจกรรมทุกประเภทได้ปฏิบัติตามคําแนะนําการป้องกันควบคุมโรคไวรัสโคโรนา สายพันธุ์ใหม่ ๒๐๑๙ (COVID-19)
..................................
รัฐบาลไทย-ข่าวทำเนียบรัฐบาล-นายกรัฐมนตรีกล่าวถ้อยแถลงในการประชุมผู้นำเอเชีย-ยุโรป ครั้งที่ 12
วันศุกร์ที่ 19 ตุลาคม 2561
นายกรัฐมนตรีกล่าวถ้อยแถลงในการประชุมผู้นําเอเชีย-ยุโรป ครั้งที่ 12
ส่งเสริมความเชื่อมโยงด้านการพัฒนาอย่างยั่งยืน เตรียมพร้อมรับมือกับความท้าทายต่างๆ ในบริบทโลกยุคใหม่
วันนี้ (19 ต.ค. 61) เวลา 09.15 น. (ตามเวลาท้องถิ่นกรุงบรัสเซลส์) พลเอก ประยุทธ์ จันทร์โอชา นายกรัฐมนตรี เข้าร่วมการประชุมเต็มคณะ วาระที่ 1 ในหัวข้อ “Building the future together: Promoting inclusive growth and sustainable connectivity” ณ อาคารยูโรปา กรุงบรัสเซลส์ ราชอาณาจักรเบลเยียม
ภายหลังเสร็จสิ้น พลโทวีรชน สุคนธปฏิภาค รองโฆษกประจําสํานักนายกรัฐมนตรี กล่าวสรุปสาระสําคัญดังนี้
นายกรัฐมนตรี ได้เสนอแนวคิด 3 ประการ เพื่อให้เอเชียและยุโรปหันมาร่วมมือกันอย่างใกล้ชิดมากขึ้น สร้างความร่วมมือเพื่อความเชื่อมโยงอย่างเป็นรูปธรรม และพร้อมรับมือกับความท้าทายต่างๆ ในบริบทโลกที่เปลี่ยนแปลงอย่างรวดเร็ว ได้แก่
ประการแรก ส่งเสริมความเชื่อมโยงในด้านการพัฒนาอย่างยั่งยืน นายกรัฐมนตรีเคยเสนอไว้ในที่ประชุม ณ กรุงอูลานบาตอร์ ว่าไทยจะขับเคลื่อนความเชื่อมโยงนี้ให้เป็นรูปธรรม โดยไทยได้จัดการประชุมหุ้นส่วนเพื่อการพัฒนาอย่างยั่งยืนระหว่างเอเชียกับยุโรปเมื่อปี 2559 และการประชุมอาเซมเพื่อส่งเสริมสิ่งแวดล้อมทางทะเลอย่างยั่งยืนโดยเน้นปัญหาขยะทะเลเมื่อเดือนสิงหาคมที่ผ่านมา นอกจากนี้ยังมีแผนจะจัดการประชุมด้านความยั่งยืนทางทะเล (Maritime Sustainability) และจัดกิจกรรมคู่ขนานเพื่อส่งเสริมให้เยาวชนมีส่วนร่วมในการรักษาสิ่งแวดล้อมทางทะเลในปีหน้า เพื่อส่งเสริมหลักสมุทรภิบาลซึ่งสอดคล้องกับการปฏิรูปภาคการประมงทั้งระบบของไทยมาตลอด 3 ปี เพื่อความยั่งยืนของการใช้ทรัพยากรสัตว์น้ําในทะเล
ประการที่สอง ส่งเสริมความเชื่อมโยงเพื่อลดความเหลื่อมล้ํา โดยเฉพาะในยุคเศรษฐกิจและสังคมดิจิทัล เพื่อให้ทุกคนได้รับประโยชน์อย่างทั่วถึง ผ่านการพัฒนาโครงสร้างพื้นฐานและโลจิสติกส์แบบไร้รอยต่อ การถ่ายทอดองค์ความรู้ด้านเทคโนโลยีและนวัตกรรม และการส่งเสริมการค้าเสรีเพื่อเพิ่มขีดความสามารถในการแข่งขันของประเทศกําลังพัฒนา
ประการที่สาม ในฐานะที่ไทยเป็นประธานอาเซียนในปีหน้า ไทยพร้อมเป็นสะพานเชื่อมโยงของภูมิภาค โดยยุทธศาสตร์การเชื่อมโยงระหว่างยุโรปกับเอเชียของ EU มีความสอดคล้องกับแผนแม่บทความเชื่อมโยงของ ACMECS และอาเซียน ที่จะสนับสนุนให้ทั้งสองภูมิภาคสามารถเชื่อมโยงกันอย่างรอบด้าน ทั้งการเมือง ความมั่นคง เศรษฐกิจ สังคมและสิ่งแวดล้อม โดยมีประชาชนเป็นศูนย์กลาง เพื่อความมั่นคง มั่งคั่งและยั่งยืนของทั้งสองประเทศ
ในตอนท้าย นายกรัฐมนตรีย้ําว่ารัฐบาลได้ดําเนินการตามโรดแมปด้วยการจัดการเลือกตั้งต้นปีหน้า เพื่อให้ไทยกลับสู่ประชาธิปไตยอย่างยั่งยืน
รัฐบาลไทย-ข่าวทำเนียบรัฐบาล-“บิ๊กอู๋”ห่วงแรงงานไทยในอิสราเอล จัดทีมแพทย์ตรวจสุขภาพ กำชับ สนร.ลงพื้นที่เข้าไปดูแล
วันจันทร์ที่ 26 พฤศจิกายน 2561
“บิ๊กอู๋”ห่วงแรงงานไทยในอิสราเอล จัดทีมแพทย์ตรวจสุขภาพ กําชับ สนร.ลงพื้นที่เข้าไปดูแล
รมว.แรงงาน ห่วงแรงงานไทยในอิสราเอล กําชับฝ่ายแรงงานฯ สถานเอกอัครราชทูต ณ กรุงเทลอาวีฟลงพื้นที่เข้าไปดูแลแรงงานอย่างใกล้ชิด พร้อมจัดทีมแพทย์พยาบาลตรวจสุขภาพแรงงาน
เตรียมติดตามสถานการณ์ด้วยตนเองในเร็วๆ นี้
เมื่อวันที่ 26 พฤศจิกายน 2561 พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน เปิดเผยถึงกรณีที่สํานักข่าวบีบีซีไทยระบุถึงแรงงานไทยในอิสราเอล ถูกเอารรัดเอาเปรียบ ถูกละเมิดสิทธิ์ และได้รับค่าตอบแทนต่ํากว่าที่กฎหมายกําหนด สภาพการทํางานไม่ตรงตามสัญญา และมีสภาพที่อยู่อาศัยไม่ถูกสุขลักษณะ นอกจากนี้ในรายงานยังระบุอีกว่า รอบ 6 ปีที่ผ่านมามีแรงงานไทยในอิสราเอลเสียชีวิตกว่า 170 คน โดยกล่าวว่า รัฐบาลไทยโดยกระทรวงแรงงานได้ลงนามในข้อตกลงด้านแรงงานกับรัฐบาลอิสราเอล เรื่องการจ้างแรงงานไทยทํางานชั่วคราวในภาคเกษตรในรัฐอิสราเอลเมื่อปี 2555 ปัจจุบันมีแรงงานไทยไปทํางานในประเทศอิสราเอล จํานวน 24,746 คน ระยะเวลาการจ้างครั้งละ 2 ปี และสามารถต่อสัญญาจ้างงานได้อีก 3 ปี 10 เดือน รวมแล้วไม่เกิน 5 ปี 10 เดือน ซึ่งส่วนใหญ่ทํางานอยู่ในภาคเกษตร อัตราค่าจ้างขั้นต่ําในอิสราเอล เดือนละ 5,300 เชคเกลอิสราเอล หรือประมาณ 47,000 บาท
พล.ต.อ.อดุลย์ฯ กล่าวต่อว่า แรงงานไทยที่เข้าไปทํางานในอิสราเอลอย่างถูกต้องตามกฎหมาย ด้วยการจัดส่งโดยกรมการจัดหางาน จะผ่านกระบวนการคัดเลือก รวมถึงการตรวจสุขภาพว่ามีสุขภาพที่สมบูรณ์แข็งแรงพร้อมที่จะเดินทางไปทํางานภาคเกษตรในอิสราเอลหรือไม่ นอกจากนี้ กระทรวงแรงงานยังมีมาตรการในการติดตามคุ้มครองดูแลให้แรงงานไทยในอิสราเอลได้รับสิทธิประโยชน์ตามกฎหมาย หากมีปัญหาเกิดขึ้น สามารถร้องเรียนขอความช่วยเหลือผ่านช่องทางฝ่ายแรงงาน ประจําสถานเอกอัครราชทูต ณ กรุงเทลอาวีฟ ซึ่งเป็นหน่วยงานหลักที่ให้ความช่วยเหลือแรงงานในอิสราเอล ซึ่งผลการช่วยเหลือที่ผ่านมาสามารถเรียกร้องเงินชดเชยให้แก่แรงงานไทยกว่า 47 ล้านบาท
รมว.แรงงาน ยังได้สั่งการให้ฝ่ายแรงงาน ประจําสถานเอกอัครราชทูต ณ กรุงเทลอาวีฟ เข้าไปดูแลแรงงานไทยในพื้นที่อย่างใกล้ชิด ซึ่งในปี 2562 ฝ่ายแรงงานฯ ได้จัดให้มีคณะแพทย์และพยาบาลจากกรมการแพทย์ กระทรวงสาธารณสุข มาดําเนินการตรวจสุขภาพแรงงาน จํานวน 3 ครั้ง เพื่อดําเนินการตรวจสุขภาพแรงงานทั่วไป และเน้นหนักไปที่การศึกษาและประเมินสภาพการทํางาน สภาพความเป็นอยู่
นอกจากนี้ พล.ต.อ.อดุลย์ฯ ได้มีการติดตามสถานการณ์อย่างใกล้ชิด โดยมีกําหนดจะเดินทางไปตรวจเยี่ยมแรงงานไทยที่อิสราเอลในเร็วๆ นี้อีกด้วย
------------------------------------------
กองเผยแพร่และประชาสัมพันธ์/
ชนินทร เพ็ชรทับ – ข่าว/
กรมการจัดหางาน - ข้อมูล/
27 พฤศจิกายน 2561
รัฐบาลไทย-ข่าวทำเนียบรัฐบาล-มหาดไทยเสริมสร้างความโปร่งใส อปท. ทั่วประเทศ กำหนดหลักเกณฑ์การจ้างผู้เชี่ยวชาญบัญชีองค์กรปกครองส่วนท้องถิ่น
วันอังคารที่ 9 ตุลาคม 2561
มหาดไทยเสริมสร้างความโปร่งใส อปท. ทั่วประเทศ กําหนดหลักเกณฑ์การจ้างผู้เชี่ยวชาญบัญชีองค์กรปกครองส่วนท้องถิ่น
มหาดไทยเสริมสร้างความโปร่งใส อปท. ทั่วประเทศ กําหนดหลักเกณฑ์การจ้างผู้เชี่ยวชาญบัญชีองค์กรปกครองส่วนท้องถิ่น
เมื่อวันที่ 9 ต.ค. 61 ที่กระทรวงมหาดไทยนายฉัตรชัย พรหมเลิศ ปลัดกระทรวงมหาดไทยเปิดเผยว่า ปัจจุบันประเทศไทยมีองค์กรปกครองส่วนท้องถิ่น (อปท.) ทั่วประเทศ รวม 7,852 แห่ง ซึ่งในจํานวนนี้แยกเป็นองค์การบริหารส่วนจังหวัด (อบจ.) 76 แห่งเทศบาล 2,441 แห่ง องค์การบริหารส่วนตําบล (อบต.) 5,333 แห่ง และการปกครองท้องถิ่นรูปแบบพิเศษ 2 แห่ง โดยที่ผ่านมาพบว่าการบริหารงานขององค์กรปกครองส่วนท้องถิ่นจํานวนมาก ยังพบปัญหาในด้านการบริหารการเงินการคลังขององค์กรปกครองส่วนท้องถิ่น อาทิ การจัดซื้อจัดจ้าง การพัสดุ การเงิน การคลัง และการบัญชี ซึ่งการปฏิบัติงานดังกล่าว มีข้อกฎหมาย และระเบียบที่เกี่ยวข้องหลายฉบับ รวมทั้งองค์กรปกครองส่วนท้องถิ่นหลายแห่งไม่มีบุคลากรในตําแหน่งเจ้าหน้าที่ตรวจสอบภายในปฏิบัติงานด้านการตรวจสอบการเงินการคลังและให้คําปรึกษาแนะนําการปฏิบัติงานด้านการเงินการคลังให้แก่ผู้บริหารหรือเจ้าหน้าที่ใน อปท.
ปลัดกระทรวงมหาดไทยกล่าวว่า เพื่อให้การปฏิบัติงานด้านการเงินบัญชีของ อปท. เป็นไปโดยถูกต้อง และเพื่อให้ อปท. ที่ไม่มีเจ้าหน้าที่ตรวจสอบภายใน หรือมีความจําเป็นต้องตรวจสอบการเงินบัญชี กระทรวงมหาดไทย จึงได้กําหนดหลักเกณฑ์การจ้างผู้เชี่ยวชาญบัญชีขององค์กรปกครองส่วนท้องถิ่น โดยกําหนดให้องค์กรปกครองส่วนท้องถิ่นที่ไม่มีเจ้าหน้าที่ตรวจสอบภายใน หรือมีความจําเป็น อาจจ้างผู้เชี่ยวชาญบัญชีทําการตรวจสอบการเงินและบัญชีขององค์กรปกครองส่วนท้องถิ่นได้ ซึ่งผู้เชี่ยวชาญบัญชี อาจเป็นบุคคลธรรมดาหรือนิติบุคคลก็ได้ ในกรณีเป็นบุคคลธรรมดาต้องมีอายุไม่เกิน 70 ปี มีสัญชาติไทย เป็นผู้มีประสบการณ์เป็นผู้ตรวจสอบบัญชีมาแล้ว ไม่น้อยกว่า 5 ปี และผ่านการอบรมหลักสูตรการตรวจสอบการเงินและบัญชีของกรมส่งเสริมการปกครองท้องถิ่นและได้ใบรับรองผ่านการอบรม และขึ้นทะเบียนเป็นผู้เชี่ยวชาญบัญชีขององค์กรปกครองส่วนท้องถิ่นกับกรมส่งเสริมการปกครองท้องถิ่น หรือหลักสูตรที่กระทรวงมหาดไทยรับรอง เป็นต้น
ปลัดกระทรวงมหาดไทยกล่าวเพิ่มเติมว่า กระทรวงมหาดไทย เน้นย้ําและให้ความสําคัญในการบริหารงานตามหลักธรรมาภิบาลมาอย่างต่อเนื่อง โดยเฉพาะอย่างยิ่งด้านความโปร่งใส และถือเป็นเรื่องที่ผู้บริหารทุกระดับ ทั้งราชการบริหารส่วนกลาง ส่วนภูมิภาค และส่วนท้องถิ่น ต้องปฏิบัติอย่างเคร่งครัด ซึ่งการออกหลักเกณฑ์การจ้างผู้เชี่ยวชาญบัญชีองค์กรปกครองส่วนท้องถิ่นในครั้งนี้ จะมีส่วนช่วยสนับสนุนการบริหารราชการของผู้บริหาร อปท. ให้เกิดความโปร่งใส และเสริมสร้างความมั่นใจในการทํางานของผู้ปฏิบัติงาน ในการปฏิบัติงานการเงินการคลังมากยิ่งขึ้น รวมทั้งจะเป็นเครื่องมือสําคัญในการการช่วยตรวจสอบภายในหน่วยงานเพื่อป้องกันการทุจริต อันจะนํามาซึ่งประโยชน์ของทางราชการและประชาชนอย่างยั่งยืน